આ બે મુરબ્બીઓ સર્વ વિષયના જ્ઞાતા હોય છે. દાળમાં મીઠું વધારે પડે તો શું કરવું – દાળ ખાવી કે નહીં – એ વિષયથી માંડી ઈંગ્લૅન્ડના વડાપ્રધાનથી બીડી પિવાય કે નહીં, ત્યાં સુધીના સર્વ વિષયો પર એ ગંભીર વિવેચન કરી શકે છે; એટલું જ નહીં, પરંતુ મુરબ્બીની છટાથી, અનુભવીની જવાબદારીથી સલાહ પણ આપી શકે છે. ‘સહેજ મીઠું વધારે હોય તો ફિકર નહીં, દાળ ખાવી, એમાં નુકશાન નથી; પણ બહુ જ વધારે – ખવાય જ એમ ન હોય તો ન ખાવી. તબિયત બગડે,’ આવા પ્રકારની વાતો કરવાનો તેમનો સ્વભાવ જ પડી ગયો હોય છે.